钦定古今图书集成/明伦汇编/氏族典/第121卷 > 陈执中
## 钦定古今图书集成/明伦汇编/氏族典/第121卷 > 陈执中

按《宋史陈执中传》：“执中，字昭誉，以父恕任为秘书省
正字，累迁卫尉寺丞，知梧州。真宗春秋高，大臣莫敢
言建储者，执中进《演要》三篇，以早定天下根本为说，
因召对便殿，劳问久之，擢右正言。逾月，遂立皇太子。
明年，坐考御试进士卷差谬，贬卫尉寺丞，监岳州酒
务，稍复殿中丞，通判抚州，复右正言。曹利用挟私忿”，
出执中知汉阳军。及利用得罪，召为群牧判官、权三
司盐铁判官、知谏院，提举诸司库务。以尚书工部员
外郎兼御史知杂，同判流内铨，迁三司户部副使。明
道中，安抚京东，进天章阁待制，使还知应天府，徙江
宁府、扬州。再迁工部郎中，改龙图阁直学士、知永兴
军，拜右谏议大夫、同知枢密院事。既而议刺土兵久
不决，罢知青州。又以资政殿学士知河南府，改尚书
工部侍郎、陕西同经略安抚、招讨使。与夏竦同知永
兴军，议边事多异同，诏令互出巡边。就知陕州，复徙
青州。于是请城傅、海诸州，朝廷重兴役，有诏不许。执
中不奉诏，卒城之。明年，沂卒、王伦叛，趣淮南，执中遣
巡检傅永吉追至采石矶，捕杀之。召拜参知政事。逾
年，拜同中书门下平章事、集贤殿大学士，兼枢密使。
七年春，旱，降给事中，已而，加昭文馆大学士、监修国
史。逾月，复官。皇祐初，以足疾辞位，自陈不愿为使相，
大学士、学士孙抃当制，遂以尚书左丞知陈州。宰相
文彦博、宋庠以为礼薄，帖麻改兵部尚书，迁吏部、观
文殿大学士。久之，拜集庆军节度使、同平章事、判大
名府。以吏部尚书复拜同平章事、昭文馆大学士。每
朝退，闭中书东便门以防漏泄。三司勾当公事及监场务官权势所引者，皆奏罢之。内外为之肃然。久之，
嬖妾笞小婢，出外舍死。御史赵抃列八事奏劾执中，
欧阳修亦言之。至和三年春，旱，谏官范镇言：“执中为
相，不病而家居。陛下欲弭灾变，宜速退执中，以快中
外之望。”卒罢执中为镇海军节度使、同平章事、判亳
州。逾年辞节，改尚书左仆射、观文殿大学士，封英国
公，徙河南府，又徙曹州，皆不赴。过都，以疾赐告，就第，
拜司徒、岐国公，致仕，卒，赠太师兼侍中，谥曰荣灵。后
改谥恭襄，诏谥曰恭，帝篆其墓碑曰“褒忠之碑。”子世
儒，官至国子博士。妻李，与群婢杀世儒所生母，世儒
与谋，皆弃市。